
א. החלטה בדבר תיקון טעות בחוק מימון טרור, התשס"ה-2004

היו"ר מיכאל איתן:

	אני מבקש לפתוח את ישיבת ועדת החוקה, חוק ומשפט.

אפרת רוזן:

	יש בקשה לתיקון טעות. יש פה טעות טכנית, במקום סעיף ד(1) כתבנו סעיף ה(1), שהוא בכלל סעיף שלא קיים בחוק איסור מימון טרור. יושב-ראש הכנסת כבר חתם על דברי ההסבר לתיקון הטעות, ואנחנו צריכים רק לאשר את זה, ואז זה עולה למליאה, כדי שנוכל להכניס את התיקון לחוק לפני פרסומו.

היו"ר מיכאל איתן:

	חבר הכנסת רביץ, בזמן שכתבנו את הצעת חוק מימון טרור היתה טעות בשל פליטת קולמוס. היה צריך להיות כתוב בחוק מימון טרור, בסעיף 2, בסעיף קטן (א), בפסקה (1), במקום סעיף קטן (ה)(1) סעיף (ד)(1). ברשותך, נאשר את זה.

אברהם רביץ:

	 באופן יוצא מן הכלל נאשר את זה.

היו"ר מיכאל איתן:

	תתקנו את פליטת הקולמוס במליאה.

ב.	הצעת חוק העמותות (תיקון – פיקוח ואכיפה), התשס"ד-2003, של חבר הכנסת רוני בריזון וחבר הכנסת רשף חן

היו"ר מיכאל איתן:

	רבותי, מה אתם מבקשים בהצעת החוק הזאת?

רוני בריזון:

	 בחוק העמותות, בסעיף 40(א), יכול רשם העמותות למנות חוקר, שיחקור את דרך ניהול העמותה ותפקודה, אבל סעיף קטן (ב) אומר, שבעמותה שמטרותיה דתיות, מינוי חוקר כזה יהיה טעון התייעצות עם המנהל הכללי של משרד הדתות.

היו"ר מיכאל איתן:

	אנחנו מציעים למחוק את זה.

אברהם רביץ:

	 אין משרד דתות היום, אבל יש משרד ראש הממשלה. מה היתה הכוונה שצריך להתייעץ? מה היה הרציונל שהפלו לרעה או לטובה?

אביטל שרייבר:

	אנחנו לא יודעים מה המקור ההיסטורי של הדרישה, אבל נכון להיום, אין סיבה עניינית להבחין בין עמותות עם מטרות דתיות לבין עמותות אחרות. בפועל, עד היום, בגלל דרישת החוק, התייעצנו, אחרי העברת משרד הדתות, עם מנכ"ל משרד ראש הממשלה.

אברהם רביץ:

	 אם רוצים לחקור.

אביטל שרייבר:

	כן, במקרה שרוצים לפתוח בחקירה. נתתי דף הסבר לעורכת-הדין אפרת רוזן, העוזרת ליועצת המשפטית לוועדה. בפועל אנחנו חושבים שהסעיף הזה מיותר.

אברהם רביץ:

	 אולי כדאי לשאול את איש משרד הדתות שעדיין נותר לפליטה, מר שפיגלר.

אביטל שרייבר:

	דיברתי עם איל ינון.

אברהם רביץ:

	 היתה סיבה כנראה, או צודקת או לא צודקת.

יוסי הרשלר:

	אני יושב פה על תקן נציג משרד המשפטים, והייתי במשרד הדתות. מכיוון שאין היום משרד דתות, אני במשרד המשפטים. הייתי היועץ המשפטי לאגף לעדות לא יהודיות עד לפני חודשיים. הייתי מנהל האגף אחרי שנסים דן פרש, אחר כך הייתי היועץ המשפטי של האגף. ראשית, אנחנו תומכים בעמדת הממשלה.

אברהם רביץ:

	 זו לא הצעת חוק ממשלתית.

יוסי הרשלר:

	זו היתה עמדת הממשלה. לגופם של דברים אני יכול, על סמך העבר, לא כאיש משרד המשפטים, אלא כאיש משרד הדתות לשעבר, לומר, שהנושא הזה מאוד רגיש. יש לעדות הדתיות בישראל רגישויות חשובות, יש המון בעיות בקשר לעמותות שבאות לרוקן מתוכן את הכנסיות הקיימות. הכנסיות פועלות במדינה שלנו מכוח סטטוס-קוו שנוצר לפני 2,000 שנה. מאז קיום הנצרות יש סטטוס-קוו.

רשף חן:

	 הגזמת קצת.

יוסי הרשלר:

	על סמך מה אדוני אומר את זה?

רוני בריזון:

	 אני מכיר את עורך-הדין הרשלר, ואם הוא אומר 2,000 שנה, אולי זה 1,993, אבל זה לא רחוק.

היו"ר מיכאל איתן:

	דבר אחד ברור, שהסטטוס קוו לא נשמר 2,000 שנה. סטטוס קוו זה המצב הקיים. אתה רוצה להגיד לי שהמצב היום, בין הדתות, הוא כמו שהיה לפני 2,000 שנה?

רוני בריזון:

	 המריבות כאן הן בין פלגים שונים של הדת הנוצרית. 

היו"ר מיכאל איתן:

	השתנו דברים.

רוני בריזון:

	ודאי שהשתנו, אבל המריבה על כנסיית המולד היא בת 1,500 שנה.

היו"ר מיכאל איתן:

	זה כבר לא 2,000 שנה.

היו"ר מיכאל איתן:

	כל המאה ה-19 היתה רצופה הסכמים של הכנסייה הרוסית וכן הלאה.

יוסי הרשלר:

כאשר המדינה מתחילה לבדוק בקרביים של העדות הדתיות זה יכול ליצור בעיה. חבל שאנשי משרד החוץ לא פה, כי זה יכול גם ליצור הרבה פעמים בעיות.

היו"ר מיכאל איתן:

	יסבירו את זה לחוקרת מטעם הרשם.

אביטל שרייבר:

	יש רגישויות בכל מיני תחומים, לא רק בדברים האלה. ברור שכאשר הרגישות נוגעת לגורם ממשלתי אחר, לא משנה מי הוא, אנחנו בודקים את הדברים לפני.

רוני בריזון:

	 אני מדבר על חובת התייעצות בחוק לחוקרת. צריך לתת לחוקר לעבוד לפי שיקול דעתו.

אברהם רביץ:

	 אני לא מרגיש בנוח להסכים כשאני לא יודע את הרקע של זה. הרי מישהו הוליד את זה.

היו"ר מיכאל איתן:

	באיזה קריאה הצעת החוק?

רוני בריזון:

	 לפני הקריאה הראשונה.

היו"ר מיכאל איתן:

	אני מציע שנעביר את הצעת החוק, ובין הקריאה הראשונה לשנייה נברר למה זה היה.

אברהם רביץ:

	 למה זה היה, ומה התועלת שבדבר כזה.

יוסי הרשלר:

	התועלת היא גדולה, הם היו מתייעצים אתי הרבה פעמים.

היו"ר מיכאל איתן:

	עם כל הכבוד, יש תועלת בהתייעצות, בחקירה של עמותות ובאלף ואחד דברים, לא רק בזה. אתה מכיר את זה במקרה. לדוגמה, יש עמותה שעוסקת בשיקום נפגעי הלם קרב, ויהיה כתוב "בהתייעצות עם שר הביטחון", יבוא לכאן אדם ויגיד: אתם רוצים שתוך כדי חקירה יתגלו סודות צבאיים וביטחוניים ותיפגע בריאותם של אנשים?

אברהם רביץ:

	 מה אומרות הכנסיות על הרצון לבטל את זה?

היו"ר מיכאל איתן:

	מי שרוצה, יבוא בקריאה הראשונה, ויגיד אם יש לו מה להגיד.

אברהם רביץ:

	 צריך להזמין את נציגי הכנסיות.

דורית ואג:

	כנסיות זה עמותות? למה אני צריכה לשמוע את הכנסיות אם הן לא עמותות? זה לא נוגע להן.

אביטל שרייבר:

	עד היום, למיטב ידיעתי, גם לא היו חקירות של גופים מהסוג הזה.

היו"ר מיכאל איתן:

	 חברים, למה כל אחד כעת מנסה להמציא הסברים? את כל שלב הבירור נעשה בין הקריאה הראשונה לקריאה השנייה והשלישית. מי שרוצה להביא הצעות ושאלות ולברר בירורים, זה יהיה בין הקריאה הראשונה לקריאה השנייה והשלישית. אני לא רואה כאן הרבה בעיות. אם לא נופתע, נלך הלאה. אם כן, יש זמן אחר כך לטפל בבעיות. מי בעד העברת הצעת החוק?

הצבעה
בעד הצעת החוק – רוב
הצעת חוק העמותות (תיקון – פיקוח ואכיפה), התשס"ד-2003 אושרה להעברה לקריאה ראשונה.

היו"ר מיכאל איתן:

	ההצעה אושרה פה אחד. תודה רבה.

הישיבה ננעלה בשעה 10:20
